長安
作者：范祖禹
朝代：宋

paragraphs: 東風吹塵客心起，京華去蜀三千里。
我来踏雪走函關，下視秦川坦如坻。
曉登太華三峰寒，憑高始覺天地寛。
却惜京華不可見，煙花二月過長安。
長安通衢十二陌，出入九州横八極。
行人来往但西東，莫問興亡與今昔。
昔人富貴高臺傾，今人歌舞曲池平。
終南虚繞帝王宅，壯氣空蟠佳麗城。
黄河之水東流海，漢家已去唐家改。
茂陵秋草春更多，豪傑今無一人在。
細觀此事何足愁，不如飲酒登高樓。
秦王何苦求九鼎，魏武空勞營八州。
當年富貴一時事，身後寂寞餘高丘。
春風開花不易得，一醉何必封公侯。